PMIndiaData/PMIndiaSum huggingface dataset:
ଆକାଶ ମାର୍ଗରୁ ଓଡିଶାରେ ଫନୀ ଝଡ ପ୍ରଭାବିତ ଅଞ୍ଚଳର ସର୍ଭେକ୍ଷଣ କଲେ ପ୍ରଧାନମନ୍ତ୍ରୀ, ପରିସ୍ଥିତିର ସମୀକ୍ଷା କଲେ

2019 ମେ 3ରେ ଝଡ ଫନୀ ଯୋଗୁ ଓଡିଶାରେ ସୃଷ୍ଟି ହୋଇଥିବା ପରିସ୍ଥିତିର ସମୀକ୍ଷା ପାଇଁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ରାଜ୍ୟକୁ ଆକାଶ ମାର୍ଗରୁ ସର୍ଭେକ୍ଷଣ କରିଥିଲେ । ସେ ପିପିଲି, ପୁରୀ, କୋଣାର୍କ, ନିମାପଡା ଓ ଭୁବନେଶ୍ୱର ଆଦି ଅଞ୍ଚଳ ଆକାଶମାର୍ଗରୁ ସର୍ଭେକ୍ଷଣ କରିଥିଲେ । ରାଜ୍ୟପାଳ ପ୍ରଫେସର ଗଣେଶୀ ଲାଲ, ମୁଖ୍ୟମନ୍ତ୍ରୀ ଶ୍ରୀ ନବୀନ ପଟ୍ଟନାୟକ ଏବଂ କେନ୍ଦ୍ର ପେଟ୍ରୋଲିୟମ ଓ ପ୍ରାକୃତିକ ବାଷ୍ପ ମନ୍ତ୍ରୀ ଶ୍ରୀ ଧର୍ମେନ୍ଦ୍ର ପ୍ରଧାନ ଏହି ସର୍ଭେକ୍ଷଣରେ ପ୍ରଧାନମନ୍ତ୍ରୀଙ୍କ ସହିତ ଯୋଗ ଦେଇଥିଲେ । ଏହାପରେ ଝଡ ଦ୍ୱାରା ସୃଷ୍ଟି ହୋଇଥିବା କ୍ଷୟକ୍ଷତିର ଆକଳନ ଏବଂ ସହାୟତା ଓ ପୁନରୁଦ୍ଧାର କାର୍ଯ୍ୟର ସମୀକ୍ଷା ପାଇଁ ପ୍ରଧାନମନ୍ତ୍ରୀ ରାଜ୍ୟ ଓ କେନ୍ଦ୍ର ସରକାରଙ୍କ ବରିଷ୍ଠ ପଦାଧିକାରୀମାନଙ୍କ ସହିତ ଏକ ବୈଠକ କରିଥିଲେ । ରାଜ୍ୟକୁ ସମସ୍ତ ପ୍ରକାରର ସହାୟତା ପ୍ରଦାନ କରିବା ପାଇଁ ପ୍ରଧାନମନ୍ତ୍ରୀ ଆଶ୍ୱାସନା ପ୍ରଦାନ କରିଥିଲେ । ସେ 1000 କୋଟି ଟଙ୍କାର ତୁରନ୍ତ ସହାୟତା ଘୋଷଣା କରିଥିଲେ । ଏହା ହେଉଛି 2019 ଏପ୍ରିଲ 29ରେ ପ୍ରଦାନ କରାଯାଇଥିବା 341 କୋଟି ଟଙ୍କା ବ୍ୟତୀତ ଅତିରିକ୍ତ ସହାୟତା । ଏକ ଆନ୍ତଃ-ମନ୍ତ୍ରୀସ୍ତରୀୟ କେନ୍ଦ୍ରୀୟ ଦଳର ଆକଳନ ପରେ ଆହୁରି ଅଧିକ ସହାୟତା ପ୍ରଦାନ କରିବା ନେଇ ସେ ଆଶ୍ୱାସନା ପ୍ରଦାନ କରିଥିଲେ । ଓଡିଶା ଜନସାଧାରଣଙ୍କ ସହ ସମ୍ପୂର୍ଣ୍ଣ ଭାବେ ରହିଥିବା ନେଇ ପ୍ରଧାନମନ୍ତ୍ରୀ ଦୃଢ଼ୋକ୍ତି ପ୍ରକାଶ କରିଥିଲେ । ସେ କହିଲେ ଯେ କେବଳ ତୁରନ୍ତ ସହାୟତା ପ୍ରଦାନ କରିବା ନୁହେଁ ବରଂ ରାଜ୍ୟର ପୁନଃନିର୍ମାଣ ନିଶ୍ଚିତ କରିବା ନେଇ ମଧ୍ୟ କେନ୍ଦ୍ର ସରକାର ସମ୍ପୂର୍ଣ୍ଣ ଭାବେ ସଂକଳ୍ପବଦ୍ଧ । ଜୀବନ ହାନୀ ହ୍ରାସ କରିବାରେ ବୈଷୟିକ ଜ୍ଞାନର ଭୂମିକା ବିଶେଷ କରି ଉପଗ୍ରହ ଛବି ଏବଂ ଅତ୍ୟାଧୁନିକ ପାଣିପାଗ ସୂଚନା ଜ୍ଞାନକୌଶଳକୁ ସେ ପ୍ରଶଂସା କରିଥିଲେ । ସେ କହିଲେ ଯେ ବୈଷୟିକ ଜ୍ଞାନକୌଶଳର ସାମର୍ଥ୍ୟ ଏବଂ ମାନବୀୟ ଇଂଟରଫେସର ସଂଯୋଗ ପ୍ରଭାବିତ ବ୍ୟକ୍ତିମାନଙ୍କ ସହ ଯୋଗାଯୋଗକୁ ସମ୍ଭବ କରିପାରିଛି । 10 ଲକ୍ଷରୁ ଉର୍ଦ୍ଧ୍ଵ ଜନସାଧାରଣଙ୍କୁ ସୁରକ୍ଷିତ ଅଂଚଳକୁ ସ୍ଥାନାନ୍ତରିତ କରାଇବାରେ ରାଜ୍ୟ ସରକାରଙ୍କ ପ୍ରୟାସ ଏବଂ ସଠିକ ପାଣିପାଗ ସୂଚନା ପ୍ରଦାନ କରିବାରେ ଆଇଏମଡିର ପ୍ରୟାସକୁ ପ୍ରଧାନମନ୍ତ୍ରୀ ବିଶେଷ ଭାବେ ପ୍ରଶଂସା କରିଥିଲେ । ଉପକୂଳ ଅଂଚଳରେ ବାସକରୁଥିବା ମତ୍ସ୍ୟଜୀବିମାନଙ୍କ ଜୀବନଧାରଣର ସଂଗ୍ରାମକୁ ସେ ପ୍ରଶଂସା କରିଥିଲେ । ଜୀବନ ହାନୀ ହ୍ରାସ କରିବାରେ ସହାୟତା କରିଥିବା କେନ୍ଦ୍ର ଓ ରାଜ୍ୟ ସରକାରଙ୍କ ମଧ୍ୟରେ ଚମକ୍ରାର ସହଯୋଗକୁ ନେଇ ସେ ସନ୍ତୋଷ ପ୍ରକାଶ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଏପରି ଏକ ଝଡ କେଉଁ ପରିମାଣରେ ଧ୍ୱଂସ ଓ କ୍ଷୟକ୍ଷତି କରିଥାଏ ସେ ଜାଣିଛନ୍ତି ଯେହେତୁ ସେ ମଧ୍ୟ ଏକ ଉପକୂଳ ରାଜ୍ୟର ମୁଖ୍ୟମନ୍ତ୍ରୀ ଥିଲେ । ଭିତିଭୂମି, ଗୃହ, ମତ୍ସ୍ୟଜୀବି ଓ କୃଷିକ୍ଷେତ୍ର ଆଦି କ୍ଷେତ୍ରରେ ହୋଇଥିବା କ୍ଷୟକ୍ଷତିର ଆକଳନ ଏବଂ ରାଜ୍ୟକୁ ପ୍ରଦାନ କରାଯିବାକୁ ଥିବା ସହାୟତା ନେଇ ଖୁବ ଶୀଘ୍ର ଏକ କେନ୍ଦ୍ରୀୟ ଦଳ ରାଜ୍ୟ ଗସ୍ତରେ ଆସିବ ବୋଲି ପ୍ରଧାନମନ୍ତ୍ରୀ ଆଶ୍ୱାସନା ପ୍ରଦାନ କରିଥିଲେ । ଶକ୍ତି, ଟେଲିକମ ଓ ରେଳସେବାକୁ ଯଥାଶୀଘ୍ର ପୁନର୍ବାହାଲ କରିବା ପାଇଁ ସେ ରାଜ୍ୟ ଏବଂ କେନ୍ଦ୍ର ପଦାଧିକାରୀମାନଙ୍କୁ ଆଦେଶ ପ୍ରଦାନ କରିଥିଲେ । ଖରାପ ହୋଇଥିବା ରାସ୍ତାର ମରାମତି କାର୍ଯ୍ୟ ପାଇଁ ଫଳପ୍ରଦ ପଦକ୍ଷେପ ଗ୍ରହଣ କରିବା ଏବଂ ଏ ସଂକ୍ରାନ୍ତରେ ରାଜ୍ୟ ସରକାରଙ୍କୁ ସମସ୍ତ ପ୍ରକାରର ସହାୟତା ପ୍ରଦାନ କରିବା ଲାଗି ମଧ୍ୟ ସେ ଗମନାଗମନ ଓ ପରିବହନ ମନ୍ତ୍ରଣାଳୟକୁ ନିର୍ଦ୍ଦେଶ ପ୍ରଦାନ କରିଥିଲେ । କୃଷକମାନଙ୍କ କୃଷି ବୀମା ଜନିତ ଦାବିର ଆକଳନ କରିବା ଏବଂ ଖୁବ ଶୀଘ୍ର ସେମାନଙ୍କୁ ସହାୟତା ପ୍ରଦାନ କରିବା ନେଇ ତୁରନ୍ତ ସେମାନଙ୍କ ପର୍ଯ୍ୟବେକ୍ଷକମାନଙ୍କୁ ବନ୍ୟା ପ୍ରପୀଡିତ ଅଂଚଳକୁ ପଠାଇବା ପାଇଁ ପ୍ରଧାନମନ୍ତ୍ରୀ ବୀମା କମ୍ପାନୀମାନଙ୍କୁ ନିର୍ଦ୍ଦେଶ ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଝଡରେ ପ୍ରାଣ ହରାଇଥିବା ବ୍ୟକ୍ତିମାନଙ୍କ ନିକଟତମ ସମ୍ପର୍କୀୟମାନଙ୍କ ପାଇଁ 2 ଲକ୍ଷ ଟଙ୍କାର ସହାୟତା ରାଶି ଓ ଗୁରୁତର ଭାବେ ଆହତ ହୋଇଥିବା ବ୍ୟକ୍ତିମାନଙ୍କ ପାଇଁ 50 ହଜାର ଟଙ୍କାର ସହାୟତା ରାଶି ଘୋଷଣା କରିଥିଲେ । କେନ୍ଦ୍ର ସରକାର ସେମାନଙ୍କ ସହ କାନ୍ଧକୁ କାନ୍ଧ ମିଳାଇ ଠିଆ ହୋଇଥିବାର ପ୍ରଧାନମନ୍ତ୍ରୀ ରାଜ୍ୟର ଜନସାଧାରଣଙ୍କୁ ଆଶ୍ୱାସନା ପ୍ରଦାନ କରିଥିଲେ ।
ଇସ୍ରାଏଲର ପୂର୍ବତନ ରାଷ୍ଟ୍ରପତିଙ୍କ ବିୟୋଗରେ ଇସ୍ରାଏଲବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇସ୍ରାଏଲର ପୂର୍ବତନ ରାଷ୍ଟ୍ରପତି ମିଷ୍ଟର ସିମନ ପେରେସଙ୍କ ବିୟୋଗରେ ଇସ୍ରାଏଲବାସୀଙ୍କୁ ଗଭୀର ଶୋକ ଜଣାଇଛନ୍ତି । ‘ପୂର୍ବତନ ରାଷ୍ଟ୍ରପତି ସିମନ ପେସେରଙ୍କ ବିୟୋଗରେ ବିଶ୍ୱ ଜଣେ ତୁଙ୍ଗ ନେତା ଏବଂ ଭାରତ ଜଣେ ହିତାକାରୀ ବନ୍ଧୁ ହରାଇଲା । ତାଙ୍କ ବିୟୋଗରେ ମୁଁ ଗଭୀର ଭାବେ ମର୍ମାହତ । ଇସ୍ରାଏଲବାସୀଙ୍କ ପାଇଁ ଆମର ଗଭୀର ଶୋକ ଜଣାଉଛୁ’, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସ୍ୱାସ୍ଥ୍ୟ ସେବା କ୍ଷେତ୍ରରେ ଭାରତ-ବାହାରିନ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ସ୍ୱାସ୍ଥ୍ୟ ସେବା କ୍ଷେତ୍ରରେ ସହଯୋଗ ଲାଗି ଭାରତ ଏବଂ ବାହାରିନ ମଧ୍ୟରେ ସ୍ୱାକ୍ଷରିତ ବୁଝାମଣାକୁ ଅନୁମୋଦନ କରିଛନ୍ତି । ବୁଝାମଣାରେ ସହଯୋଗର ନିମ୍ନଲିଖିତ କ୍ଷେତ୍ର ସାମିଲ ରହିଛି : 1. ପ୍ରକାଶନ ଏବଂ ଗବେଷଣା ଫଳାଫଳ ସହିତ ସୂଚନାର ଆଦାନପ୍ରଦାନ । 2. ଉଭୟ ଦେଶର ସରକାରୀ ଅଧିକାରୀ, ଏକାଡେମିକ କର୍ମଚାରୀ, ବିଦ୍ୱାନ, ଶିକ୍ଷକ, ବିଶେଷଜ୍ଞ ଏବଂ ବିଦ୍ୟାର୍ଥୀଙ୍କ ଯାତାୟାତ । 3. କର୍ମଶାଳା ଏବଂ ପ୍ରଶିକ୍ଷଣ ପାଠ୍ୟକ୍ରମରେ ଭାଗିଦାରୀ । 4. ଘରୋଇ କ୍ଷେତ୍ର ଏବଂ ଏକାଡେମିକ ସ୍ତରରେ ସ୍ୱାସ୍ଥ୍ୟ ଏବଂ ଚିକିତ୍ସା ଗବେଷଣା ଗତିବିଧିକୁ ପ୍ରୋତ୍ସାହନ । 5. ଆପୋସ ସହମତିରେ ନିର୍ଦ୍ଧାରିତ ସହଯୋଗର କୌଣସି ଅନ୍ୟ ବିଷୟ । ସହଯୋଗର ବିବରଣୀକୁ ବ୍ୟାପକ କରିବା ଲାଗି ଏବଂ ବୁଝାମଣା କାର୍ଯ୍ୟାନ୍ୱୟନର ଅନୁଧ୍ୟାନ କରିବା ଲାଗି ଏକ ମିଳିତ କାର୍ଯ୍ୟ ଗୋଷ୍ଠୀ ଗଠନ କରାଯିବ ।
ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ମୋରାରଜୀଭାଇ ଦେଶାଇଙ୍କୁ ଶ୍ରଦ୍ଧାଞ୍ଜଳି ଅର୍ପଣ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ମୋରାରଜୀଭାଇ ଦେଶାଇଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ଆମର ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ମୋରାରଜୀଭାଇ ଦେଶାଇଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରୁଛି । ରାଷ୍ଟ୍ର ର୍ନିମାଣରେ ତାଙ୍କର ଉଲ୍ଲେଖନୀୟ ଅବଦାନ ପାଇଁ ସେ ସର୍ବତ୍ର ସମ୍ମାନିତ । ଭାରତକୁ ଅଧିକ ସମୃଦ୍ଧ କରିବା ପାଇଁ ସେ ବ୍ୟାପକ ଉଦ୍ୟମ କରିଥିଲେ । ସେ ସର୍ବଦା ସାଧାରଣ ଜୀବନରେ ସାଧୁତା ଉପରେ ଗୁରୁତ୍ୱାରୋପ କରୁଥିଲେ ।”
ଭାରତ ଓ ଜାପାନ ମଧ୍ୟରେ ସ୍ପଳ୍ପ କାର୍ବନ ତାପଜ ବିଦ୍ୟୁତ ପାଇଁ ହୋଇଥିବା ଏମ୍.ଓ.ୟୁ କୁ କ୍ୟାବିନେଟ ଅନୁମୋଦନ

ଦେଶରେ ନିରନ୍ତର ସ୍ଥାୟୀ ତଥା ସ୍ୱଳ୍ପ କାର୍ବନ (ଅଙ୍ଗାର) ଭିତ୍ତିକ ତାପଜ ବିଦ୍ୟୁତ ଶକ୍ତି ବିକାଶ ନିମନ୍ତେ ଭାରତ ଓ ଜାପାନ ମଧ୍ୟରେ ହୋଇଥିବା ବୁଝାମଣା ପତ୍ର ସ୍ୱାକ୍ଷର (ଏମ୍.ଓ.ୟୁ) କୁ କେନ୍ଦ୍ର କ୍ୟାବିଟେନ ପିଛିଲା ଭାବେ ଅନୁମୋଦନ ଦେଇଛନ୍ତି । ଏହି କ୍ୟାବିନେଟ ବୈଠକରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଧ୍ୟକ୍ଷତା କରିଥିଲେ । ଏ ସଂପର୍କରେ କୁହାଯାଇଛି ଯେ, ହୋଇଥିବା ଏମ୍.ଓ.ୟୁ ବଳରେ ନିରନ୍ତର ସ୍ଥାୟୀ ତଥା ସ୍ୱଳ୍ପ କାର୍ବନ ଭିତ୍ତିକ ତାପଜ ବିଦ୍ୟୁତ ଶକ୍ତିର ବିକାଶ କ୍ଷେତ୍ରରେ ଥିବା ପ୍ରତିବନ୍ଧକ ଓ ସମସ୍ୟା ଦୂର ହୋଇପାରିବ । ଏଥିପାଇଁ କେନ୍ଦ୍ରୀୟ ବିଦ୍ୟୁତ ପ୍ରାଧିକରଣ (ସି.ଇ.ଏ) ଏବଂ ଜାପାନ କୋଲ ଏନର୍ଜି ସେଣ୍ଟର (ଜେ.ସି.ଓ.ଏ.ଏଲ) ମଧ୍ୟରେ ପାରଷସ୍ପରୀକ ସହଯୋଗ ସୃଷ୍ଟି କରାଯିବ । ବର୍ତ୍ତମାନ ଥିବା ଏପରି ଶକ୍ତିକେନ୍ଦ୍ର ଏବଂ ଆଗାମୀ ଦିନରେ ହେବାକୁ ଥିବା ଶକ୍ତି କେନ୍ଦ୍ର ପାଇଁ ଏହା କାମ କରିବ । ଏହି ଦୁଇ ସଂସ୍ଥା ମିଳିତ ଭାବେ ବିଦ୍ୟୁତ କେନ୍ଦ୍ର ଗୁଡିକୁ ତନଖି କଲା ପରେ ପଦକ୍ଷେପ ନେବେ । ଏଥିପାଇଁ ଆବଶ୍ୟକ ହେଉଥିବା ଅର୍ଥ ବ୍ୟବସ୍ଥା ମିଳିତ ଉଦ୍ୟମରେ ସ୍ଥିର ହେବ । ଉଭୟ ମଧ୍ୟରେ ବୈଷୟିକ ଜ୍ଞାନ କୌଶଳର ଆଦାନ ପ୍ରଦାନ ଘଟିବ ବୋଲି କୁହାଯାଇଛି ।
ଲୋକକଲ୍ୟାଣ ମାର୍ଗ ସ୍ଥିତ ନିଜ ବାସଭବନରେ ନାଗାଲାଣ୍ଡ ଛାତ୍ରୀମାନଙ୍କ ପ୍ରତିନିଧି ଦଳକୁ ସ୍ୱାଗତ କଲେ ପ୍ରଧାନମନ୍ତ୍ରୀ ଏକ ଭାରତ ଶ୍ରେଷ୍ଠ ଭାରତ ଉପକ୍ରମ ଅନ୍ତର୍ଗତ ଏହି ପ୍ରତିନିଧି ଦଳ ଦିଲ୍ଲୀ ଗସ୍ତ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପୂର୍ବାହ୍ନରେ ନିଜ ଲୋକକଲ୍ୟାଣ ମାର୍ଗ ବାସଭବନ ଠାରେ ନାଗାଲାଣ୍ଡରୁ ଆସିଥିବା ଏକ ମହିଳା ପ୍ରତିନିଧି ଦଳକୁ ସ୍ୱାଗତ କରିଥିଲେ । ଏକ ଭାରତ ଶ୍ରେଷ୍ଠ ଭାରତ ଉପକ୍ରମ ଅନ୍ତର୍ଗତ ଏହି ପ୍ରତିନିଧି ଦଳ ଦିଲ୍ଲୀ ଗସ୍ତ କରିଛନ୍ତି । ଛାତ୍ରୀମାନେ ପ୍ରଧାନମନ୍ତ୍ରୀଙ୍କୁ ଭେଟି ସନ୍ତୋଷ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀଙ୍କ ସହ ସ୍ୱତନ୍ତ୍ର ଆଲୋଚନା ବେଳେ ସେମାନେ ବିଭିନ୍ନ ବିଷୟରେ ପ୍ରଧାନମନ୍ତ୍ରୀଙ୍କ ଦୃଷ୍ଟିକୋଣ ସମ୍ପର୍କରେ ଜାଣିବାକୁ ଚାହିଁଥିଲେ । ଏଥିରେ ଉତ୍ତର-ପୂର୍ବାଞ୍ଚଳକୁ ନେଇ ପ୍ରଧାନମନ୍ତ୍ରୀଙ୍କ ଦୃଷ୍ଟିକୋଣ, ନାଗାଲାଣ୍ଡ ଅଭିଜ୍ଞତା, ଯୋଗର ମହତ୍ତ୍ୱ ଆଦି ବିଷୟ ସାମିଲ ଥିଲା । ଆଲୋଚନା ବେଳେ ପ୍ରଧାନମନ୍ତ୍ରୀ, ଦିଲ୍ଲୀର ବିଭିନ୍ନ ପର୍ଯ୍ୟଟନ ସ୍ଥଳୀ ଭ୍ରମଣ ବେଳେ ଛାତ୍ରୀମାନଙ୍କ ଅଭିଜ୍ଞତା ସମ୍ପର୍କରେ ପଚାରି ବୁଝିଥିଲେ । ଦିଲ୍ଲୀ ରହଣି ବେଳେ ପ୍ରଧାନମନ୍ତ୍ରୀ ସଂଗ୍ରହାଳୟ ଓ ଜାତୀୟ ଯୁଦ୍ଧ ସ୍ମାରକ ପରିଦର୍ଶନ ପାଇଁ ସେମାନଙ୍କୁ ପ୍ରଧାନମନ୍ତ୍ରୀ ପରାମର୍ଶ ଦେଇଛନ୍ତି । ପ୍ରଧାନମନ୍ତ୍ରୀଙ୍କ ସହ ପ୍ରତିନିଧି ଦଳର ଏହି ବୈଠକ ଜାତୀୟ ମହିଳା କମିଶନଙ୍କ ଦ୍ୱାରା ଆୟୋଜିତ ହୋଇଥିଲା ।
ପୂର୍ବତନ ପ୍ରତିରକ୍ଷା ମନ୍ତ୍ରୀ ତଥା ଚାରି ଥର ଗୋଆର ମୁଖ୍ୟମନ୍ତ୍ରୀ ରହିଥିବା ଶ୍ରୀ ମନୋହର ପାରିକରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବା ଉଦ୍ଦେଶ୍ୟରେ ଗ୍ରୀନଫିଲ୍ଡ ଅନ୍ତର୍ଜାତୀୟ ବିମାନ ବନ୍ଦର ମୋପା, ଗୋଆକୁ ‘ମନୋହର ଅନ୍ତର୍ଜାତୀୟ ବିମାନ ବନ୍ଦର – ମୋପା, ଗୋଆ’ ନାମରେ ନାମିତ କରିବା ପାଇଁ କ୍ୟାବିନେଟ (ଏକ୍ସ- ପୋଷ୍ଟ ଫ୍ୟାକ୍ଟୋ) ଅନୁମୋଦନ

ମାନନୀୟ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ପୂର୍ବତନ ପ୍ରତିରକ୍ଷା ମନ୍ତ୍ରୀ ଏବଂ ଚାରି ଥର ଗୋଆ ମୁଖ୍ୟମନ୍ତ୍ରୀ ରହିଥିବା ସ୍ୱର୍ଗବାସୀ ଶ୍ରୀ ମନୋହର ପାରିକରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରି ଗ୍ରୀନଫିଲ୍ଡ ଅନ୍ତର୍ଜାତୀୟ ବିମାନ ବନ୍ଦର ମୋପା, ଗୋଆକୁ ‘ମନୋହର ଅନ୍ତର୍ଜାତୀୟ ବିମାନ ବନ୍ଦର – ମୋପା, ଗୋଆ' ନାମରେ ନାମିତ କରିବା ପାଇଁ (ଏକ୍ସ- ପୋଷ୍ଟ ଫ୍ୟାକ୍ଟୋ) ଅନୁମୋଦନ ପ୍ରଦାନ କରିଛନ୍ତି । ଗୋଆ ରାଜ୍ୟବାସୀଙ୍କ ଇଚ୍ଛା ପୂରଣ କରିବା ପାଇଁ , ଗୋଆର ମାନନୀୟ ମୁଖ୍ୟମନ୍ତ୍ରୀ ଗ୍ରୀନଫିଲ୍ଡ ଅନ୍ତର୍ଜାତୀୟ ବିମାନବନ୍ଦର, ମୋପା, ଗୋଆକୁ ମନୋହର ଅନ୍ତର୍ଜାତୀୟ ବିମାନବନ୍ଦର – ମୋପା, ଗୋଆ ' ନାମରେ ନାମିତ କରିବା ନିମନ୍ତେ ଗୋଆ ରାଜ୍ୟ ସରକାରଙ୍କ କ୍ୟାବିନେଟର ସର୍ବସମ୍ମତି ନିର୍ଣ୍ଣୟ ସମ୍ପର୍କରେ ଅବଗତ କରାଇଛନ୍ତି । ଗୋଆର ମୋପା ଠାରେ ଥିବା ଗ୍ରୀନଫିଲ୍ଡ ବିମାନ ବନ୍ଦରକୁ ଡିସେମ୍ବର ୨୦୨୨ ରେ ମାନନୀୟ ପ୍ରଧାନମନ୍ତ୍ରୀ ଉଦ୍‌ଘାଟନ କରିଛନ୍ତି । ଆଧୁନିକ ଗୋଆ ନିର୍ମାଣରେ ପୂର୍ବତନ ମୁଖ୍ୟମନ୍ତ୍ରୀ ତଥା ଭାରତର ପୂର୍ବତନ ରକ୍ଷାମନ୍ତ୍ରୀ ସ୍ୱର୍ଗତଃ ମନୋହର ପାରିକରଙ୍କ ଅବଦାନକୁ ସମ୍ମାନ ପ୍ରଦର୍ଶନ କରି ତାଙ୍କ ନାମରେ ଏହି ବିମାନ ବନ୍ଦରର ନାମକରଣ କରାଯାଇଛି ।
ରାଜ୍ୟ ସ୍ଥାପନା ଦିବସ ଅବସରରେ ହିମାଚଳ ପ୍ରଦେଶର ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟ ସ୍ଥାପନା ଦିବସ ଅବସରରେ ହିମାଚଳ ପ୍ରଦେଶର ଜନସାଧାରଣଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ରାଜ୍ୟ ସ୍ଥାପନା ଦିବସ ଅବସରରେ ହିମାଚଳ ପ୍ରଦେଶର ଜନସାଧାରଣଙ୍କୁ ଶୁଭେଚ୍ଛା । ପ୍ରାକୃତିକ ସୌନ୍ଦର୍ଯ୍ୟ ଏବଂ ସାହସୀ ଏହି ମାଟି ଆଗାମୀ ବର୍ଷମାନଙ୍କରେ ଅଧିକ ସମୃଦ୍ଧି ଲାଭ କରୁ ବୋଲି ମୁଁ ଆଶା ପ୍ରକାଶ କରୁଛି । ମୁଁ ପ୍ରାର୍ଥନା କରୁଛି କି ଏହି ରାଜ୍ୟର ଜନସାଧାରଣ ଆନନ୍ଦ ଏବଂ ଉତ୍ତମ ସ୍ୱାସ୍ଥ୍ୟ ଲାଭ କରନ୍ତୁ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଗାନ୍ଧୀ ଜୟନ୍ତୀ ଅବସରରେ ମହାତ୍ମା ଗାନ୍ଧୀଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାତ୍ମା ଗାନ୍ଧୀଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଗାନ୍ଧୀ ଜୀଙ୍କୁ ଶ୍ରଦ୍ଧାଞ୍ଜଳି ସ୍ୱରୂପ ଖଦି ଏବଂ ହସ୍ତତନ୍ତ ସାମଗ୍ରୀ କିଣିବାକୁ ଶ୍ରୀ ମୋଦୀ ମଧ୍ୟ ଲୋକଙ୍କୁ ଅନୁରୋଧ କରିଛନ୍ତି । ଶ୍ରୀ ଗାନ୍ଧୀ ଏହା ମଧ୍ୟ କହିଛନ୍ତି ଯେ ଏହି ଗାନ୍ଧୀ ଜୟନ୍ତୀ ଆହୁରି ସ୍ୱତନ୍ତ୍ର କାରଣ ଭାରତ ଆଜାଦି କା ଅମୃତ ମହୋତ୍ସବ ପାଳନ କରୁଛି । ସେ ମହାତ୍ମା ଗାନ୍ଧୀଙ୍କ ବିଷୟରେ ତାଙ୍କ ଚିନ୍ତାଧାରାର ଏକ ଭିଡିଓ ମଧ୍ୟ ସେୟାର କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ଗାନ୍ଧୀ ଜୟନ୍ତୀରେ ମହାତ୍ମା ଗାନ୍ଧୀଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବା । ଏହି ଗାନ୍ଧୀ ଜୟନ୍ତୀ ହେଉଛି ସ୍ୱତନ୍ତ୍ର କାରଣ ଭାରତ ଏବେ ଆଜାଦୀ କା ଅମୃତ ମହୋତ୍ସବ ପାଳନ କରୁଛି । ଆମେ ସମସ୍ତେ ବାପୁଙ୍କ ଆଦର୍ଶ ସହିତ ରହିବା ଉଚିତ୍‍ । ମୁଁ ମଧ୍ୟ ଆପଣଙ୍କ ସମସ୍ତଙ୍କୁ ଖଦି ଏବଂ ହସ୍ତଶିଳ୍ପ ସାମଗ୍ରୀ ଖରିଦ ପାଇଁ ଅନୁରୋଧ କରୁଛି ଯାହା ବାପୁଙ୍କ ପାଇଁ ପ୍ରକୃତ ଶ୍ରଦ୍ଧାଞ୍ଜଳି ହେବ ।”
ରାଣୀ ଲକ୍ଷ୍ମୀବାଈଙ୍କ ଜୟନ୍ତୀ ଉପଲକ୍ଷେ ତାଙ୍କର ସ୍ମୃତିଚାରଣ କଲେ ପ୍ରଧାନମନ୍ତ୍ରୀ

ରାଣୀ ଲକ୍ଷ୍ମୀବାଈ ଜୟନ୍ତୀ ଉପଲକ୍ଷେ ତାଙ୍କର ସ୍ମୃତିଚାରଣ କରିଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ । ଲକ୍ଷ୍ମୀବାଈଙ୍କ ସାହସ ଓ ଆମ ଦେଶ ପ୍ରତି ଥିବା ବଳିଷ୍ଠ ଅବଦାନକୁ କେବେ ଭୁଲି ହେବ ନାହିଁ ବୋଲି ଶ୍ରୀ ମୋଦୀ କହିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରି କହିଛନ୍ତି; “ଜୟନ୍ତୀ ଉପଲକ୍ଷେରେ ରାଣୀ ଲକ୍ଷ୍ମୀବାଈଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରୁଛି । ତାଙ୍କ ସାହସ ଓ ଆମ ଦେଶ ପ୍ରତି ଥିବା ବଳିଷ୍ଠ ଅବଦାନକୁ କେବେ ବି ଭୁଲି ହେବ ନାହିଁ । ଔପନିବେଶିକ ଶାସନର ତୀବ୍ର ବିରୋଧ ପାଇଁ ସେ ପ୍ରେରଣାର ସ୍ରୋତ ପାଲଟିଥିଲେ । ଗତବର୍ଷ ଆଜିର ଦିନରେ ମୋ ଝାନସି ଗସ୍ତ ବେଳର କିଛି ଝଲକ ଶେୟାର କରୁଛି ।”
ମାଲେସିଆର ପୂର୍ବତନ କ୍ୟାବିନେଟ ମନ୍ତ୍ରୀ ଟୁନ୍ ଡକ୍ଟର ଏସ୍ ସାମି ଭେଲୁଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାଲେସିଆର ପୂର୍ବତନ କ୍ୟାବିନେଟ ମନ୍ତ୍ରୀ ତଥା ମାଲେସିଆର ପ୍ରଥମ ପ୍ରବାସୀ ଭାରତୀୟ ସମ୍ମାନ ପୁରସ୍କାର ପ୍ରାପ୍ତ ଟୁନ୍ ଡକ୍ଟର ଏସ୍ ସାମି ଭେଲୁଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମାଲେସିଆର ପୂର୍ବତନ କ୍ୟାବିନେଟ ମନ୍ତ୍ରୀ ତଥା ମାଲେସିଆର ପ୍ରଥମ ପ୍ରବାସୀ ଭାରତୀୟ ସମ୍ମାନ ପୁରସ୍କାର ପ୍ରାପ୍ତ ଟୁନ୍ ଡକ୍ଟର ଏସ୍ ସାମି ଭେଲୁଙ୍କ ଦେହାନ୍ତରେ ଦୁଃଖିତ । ତାଙ୍କ ପରିବାର ପ୍ରତି ସମବେଦନା । ଓମ୍ ଶାନ୍ତି ।”
ମାତା ବୈଷ୍ଣୋଦେବୀ ଭବନରେ ଦଳା ଚକଟାରେ ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ପିଏମ୍‍ଏନ୍‍ଆରଏଫ୍‍ରୁ ସହାୟତା ରାଶି ଅନୁମୋଦନ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାତା ବୈଷ୍ଣୋଦେବୀ ଭବନରେ ଦଳାଚକଟା ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ରାଷ୍ଟ୍ରୀୟ ରିଲିଫ ପାଣ୍ଠି (ପିଏମଏନଆରଏଫ) ରୁ ସହାୟତା ରାଶି ଅନୁମୋଦନ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “ମାତା ବୈଷ୍ଟୋଦେବୀ ଭବନରେ ଦଳାଚକଟା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ପିଏମ୍‍ଏନ୍‍ଆରଏଫ୍‍ ରୁ ୨ ଲକ୍ଷ ଟଙ୍କା କରି ସହାୟତା ରାଶି ପ୍ରଦାନ କରାଯିବ । ଆହତମାନଙ୍କୁ ୫୦,୦୦୦ ଟଙ୍କା କରି ପ୍ରଦାନ କରାଯିବ : ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ବିଶିଷ୍ଟ ତେଲୁଗୁ ଅଭିନେତା ଶ୍ରୀ କୈକଲା ସତ୍ୟନାରାୟଣଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ବିଶିଷ୍ଟ ତେଲୁଗୁ ଅଭିନେତା ଶ୍ରୀ କୈକଲା ସତ୍ୟନାରାୟଣଙ୍କ ବିୟୋଗର ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ବିଶିଷ୍ଟ ଚଳଚ୍ଚିତ୍ର ବ୍ୟକ୍ତିତ୍ୱ ଶ୍ରୀ କୈକଲା ସତ୍ୟନାରାୟଣ ଗାରୁଙ୍କ ବିୟୋଗରେ ମର୍ମାହତ । ନିଜ ଅଭିନୟ ଦକ୍ଷତା ଓ ବିବିଧ ଭୂମିକାରେ ଅଭିନୟ ପାଇଁ ସେ ବିଭିନ୍ନ ପୀଢିର ଦର୍ଶକଙ୍କ ନିକଟରେ ଲୋକପ୍ରିୟ ଥିଲେ । ତାଙ୍କ ପରିବାର ଓ ଶୁଭେଚ୍ଛୁମାନଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
ବୟନ ଉଦ୍ୟୋଗର ସହାୟତା ପାଇଁ ରାଜ୍ୟ ଏବଂ କେନ୍ଦ୍ରୀୟ ଟିକସରେ ରିହାତିକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବୁଣେତ ବୟନ ଉଦ୍ୟୋଗକୁ ସହାୟତା ପ୍ରଦାନ କରିବା ପାଇଁ ରାଜ୍ୟ ଏବଂ କେନ୍ଦ୍ରୀୟ ଟିକସରେ ରିହାତି ପ୍ରଦାନ କରିବାର ଯୋଜନାକୁ ମଞ୍ଜୁରି ପ୍ରଦାନ କରିଛନ୍ତି । ଏହାଦ୍ୱାରା ପୋଷାକ ଏବଂ ପରିଧାନର ରପ୍ତାନୀ ଉପରେ ଲଗାଯାଉଥିବା ଶୁଳ୍କକୁ ସମ୍ପୂର୍ଣ୍ଣ ଭାବେ ସମାପ୍ତ କରିବା ପାଇଁ ସରକାରଙ୍କ ତରଫରୁ ଅନେକ ପଦକ୍ଷେପ ଗ୍ରହଣ କରାଯାଇ ପାରିବ । ବିବରଣୀ: ବର୍ତ୍ତମାନ ପୋଷାକ ଏବଂ ପରିଧାନକୁ ରାଜ୍ୟ ତରଫରୁ ଲଗାଯାଉଥିବା ଶୁଳ୍କରୁ ରିହାତି ଯୋଜନାରୁ ଲାଭ ମିଳୁଛି । ଅନ୍ୟପକ୍ଷରେ ରପ୍ତାନୀ ନାମରେ ଏଗୁଡିକ ଉପରେ କେତେକ ରାଜ୍ୟ ତଥା କେନ୍ଦ୍ର ଟିକସ ଲାଗୁ ହେଉଛି କ୍ୟାବିନେଟର ଆଜିର ନିଷ୍ପତ୍ତି ଫଳରେ ପରିଧାନ ଏବଂ ମେଡଅପ୍ସ କ୍ଷେତ୍ରର ଏହି ଟିକସରୁ ରିହାତି ପ୍ରଦାନ କରାଯିବାର ବ୍ୟବସ୍ଥା କରାଯାଇଛି । ଦେଶର ବୟନ ରପ୍ତାନୀରେ ପୋଷାକ ଏବଂ ପରିଧାନର ଭାଗ ପାଖାପାଖି 56 ପ୍ରତିଶତ । ଟିକସ ଏବଂ ଶୁଳ୍କରେ ରିହାତି ବ୍ୟବସ୍ଥା ଅଧିସୂଚିତ ଦର ଉପରେ ସୂଚନା ପ୍ରଯୁକ୍ତି ଆଧାରିତ ପ୍ରଣାଳୀ ଜରିଆରେ ଉପଲବ୍ଧ କରାଯିବ । ଲାଭ: ପ୍ରସ୍ତାବିତ ଯୋଜନା ଦ୍ୱାରା ବୟନ ଉଦ୍ୟୋଗରେ ଅଧିକ ପ୍ରତିଦ୍ୱନ୍ଦିତା ଆସିବାର ସମ୍ଭାବନା ରହିଛି । ଏହାଦ୍ୱାରା ପୋଷାକ ଏବଂ ପରିଧାନର ରପ୍ତାନୀ ଉପରେ ରାଜ୍ୟ ଏବଂ କେନ୍ଦ୍ର ତରଫରୁ ଲଗାଯାଉଥିବା ଟିକସ ଏବଂ ଶୁଳ୍କକୁ ସମ୍ପୂର୍ଣ୍ଣ ଭାବେ ଶେଷ କରିବାରେ ସହାୟତା ମିଳିବ । ଏହି ବ୍ୟବସ୍ଥା ଫଳରେ ବୈଶ୍ୱିକ ରପ୍ତାନୀ ବଜାରରେ ଭାରତର ପ୍ରତିଦ୍ୱନ୍ଦିତା କ୍ଷମତା ଅଧିକ ବୃଦ୍ଧି ପାଇବ ତଥା ଦେଶର ବସ୍ତ୍ର ଏବଂ ପରିଧାନ ଉଦ୍ୟୋଗର ସାମଗ୍ରିକ ବିକାଶ ସୁନିଶ୍ଚିତ ହେବ ।
ଡିଜିସିଏ ଏବଂ ଫ୍ରାନ୍ସ ବେସାମରିକ ବିମାନ ଚଳାଚଳ ପ୍ରାଧିକରଣ ବୁଝାମଣାପତ୍ରକୁ କ୍ୟାବିନେଟ୍ ସ୍ୱୀକୃତି

ଭାରତୀୟ ବେସାମରିକ ବିମାନ ଚଳାଚଳ ମହାନିର୍ଦ୍ଦେଶାଳୟ ଏବଂ ଫ୍ରାନ୍ସର ବେସାମରିକ ବିମାନ ଚଳାଚଳ ପ୍ରାଧିକରଣ ମଧ୍ୟରେ ହୋଇଥିବା ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟ୍ ମଞ୍ଜୁରି ପ୍ରଦାନ କରିଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ ଏହି ବୁଝାମଣାପତ୍ରକୁ ସ୍ୱୀକୃତି ମିଳିଛି । ଦୁଇଦେଶ ମଧ୍ୟରେ ଆଗାମୀ ୪ ବର୍ଷ ପାଇଁ ବେସାମରିକ ବିମାନ ଚଳାଚଳ କ୍ଷେତ୍ରରେ ସହଯୋଗ ନିମନ୍ତେ ଏହି ବୁଝାମଣା ସ୍ୱାକ୍ଷରିତ ହୋଇଛି । ଉଭୟ ଦେଶପାଇଁ ଏହା ବୈଷୟିକ ଫାଇଦା ଯୋଗାଇବ । ଯଦ୍ୱାରା ଭାରତ ଓ ଫ୍ରାନ୍ସର ବିମାନ ଚଳାଚଳ ଇଞ୍ଜିନିୟର, ଟେକ୍ନିସିଆନ ଓ ମ୍ୟାନେଜରମାନେ ପ୍ରତିପକ୍ଷ ଦେଶକୁ ଯାଇ ତାଲିମ ପାଇପାରିବେ । ଉଭୟ ପକ୍ଷ ପରସ୍ପର ମଧ୍ୟରେ ସୂଚନା ଆଦାନ ପ୍ରଦାନ ମଧ୍ୟ କରିପାରିବେ । ଏହି ବୁଝାମଣାପତ୍ରର ସର୍ତ୍ତ ଅନୁସାରେ ବିମାନ ଚଳାଚଳ କ୍ଷେତ୍ରରେ ଫ୍ରାନ୍ସ ଭାରତକୁ ବିଭିନ୍ନ ପ୍ରକାର ଅତ୍ୟାଧୁନିକ ବୈଷୟିକ ଜ୍ଞାନକୌଶଳ ପ୍ରଦାନ କରିବ । ଫରାସୀ ବିଶେଷଜ୍ଞ ଓ ନିର୍ଦ୍ଦେଶକମାନେ ଭାରତକୁ ତାଲିମ ମିଶନରେ ଆସିବେ ଏବଂ ଭାରତ ଫ୍ରାନ୍ସଠାରୁ ବିଶେଷଜ୍ଞସ୍ତରୀୟ ତାଲିମର ନିର୍ଦ୍ଦେଶାବଳୀ ଲାଭ କରିବ ।
ଛଅକୋଟି ଗ୍ରାମୀଣ ପରିବାରଙ୍କୁ ପ୍ରଧାନମନ୍ତ୍ରୀ ଗ୍ରାମୀଣ ଡ଼ିଜିଟାଲ ସାକ୍ଷରତା ଅଭିଯାନରେ ସାମିଲ କରିବା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ଦେଶର ଛଅକୋଟି ଗ୍ରାମୀଣ ପରିବାରଙ୍କୁ ପ୍ରଧାନମନ୍ତ୍ରୀ ଗ୍ରାମୀଣ ଡ଼ିଜିଟାଲ ସାକ୍ଷରତା ଅଭିଯାନରେ ସାମିଲ କରିବା ପ୍ରସ୍ତାବକୁ କ୍ୟାବିନେଟ ମଂଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବକୁ ଅନୁମୋଦନ ପ୍ରଦାନ କରାଯାଇଛି । ପ୍ରଧାନମନ୍ତ୍ରୀ ଗ୍ରାମୀଣ ଡ଼ିଜିଟାଲ ସାକ୍ଷରତା ଅଭିଯାନ(PMGDISHA) କାର୍ଯ୍ୟକ୍ରମ ମାଧ୍ୟମରେ ଦେଶର ଛଅ କୋଟି ଗ୍ରାମୀଣ ପରିବାରଙ୍କୁ ଡ଼ିଜିଟାଲ ଦୃଷ୍ଟିରୁ ସାକ୍ଷର, ସଚେତନ ଓ ସକ୍ଷମ କରାଯିବ । 2019 ମସିହା ମାର୍ଚ୍ଚ ମାସ ସୁଦ୍ଧା ଏହି ଲକ୍ଷ୍ୟ ହାସଲ କରିବା ନିମନ୍ତେ ମୋଟ 2,351.38 କୋଟି ଟଙ୍କାର ବ୍ୟୟ ବରାଦ କରାଯାଇଛି । 2016-2017 ଆର୍ଥିକ ବର୍ଷର ବଜେଟ ଉପସ୍ଥାପନ ବେଳେ ଅର୍ଥମନ୍ତ୍ରୀ ଅରୁଣ ଜେଟଲୀ କରିଥିବା ଘୋଷଣା ଅନୁସାରେ ଏହି କାର୍ଯ୍ୟକ୍ରମ ଆରମ୍ଭ କରାଯାଇଛି । (PMGDISHA) କାର୍ଯ୍ୟକ୍ରମ ସାରା ବିଶ୍ୱରେ ସର୍ବବୃହତ ଡ଼ିଜିଟାଲ ସାକ୍ଷରତା ଅଭିଯାନ । ଏହି ଯୋଜନା ମାଧ୍ୟମରେ 25 ଲକ୍ଷ ପ୍ରାର୍ଥୀଙ୍କୁ 2016-2017 ଆର୍ଥିକ ବର୍ଷରେ ତାଲିମ ପ୍ରଦାନ କରାଯିବ; 2017-18 ଆର୍ଥିକ ବର୍ଷରେ 275 ଲକ୍ଷ ପ୍ରାର୍ଥୀ ତାଲିମ ପାଇବେ ଏବଂ 2018-2019 ଆର୍ଥିକ ବର୍ଷରେ ଏହି ଯୋଜନାରେ ତାଲିମ ପ୍ରଦାନ କରାଯିବାକୁ ଥିବା ପ୍ରାର୍ଥୀଙ୍କ ସଂଖ୍ୟା 300 ଲକ୍ଷ । ଭୌଗୋଳିକ ଦୃଷ୍ଟିରୁ ପ୍ରତ୍ୟେକ କ୍ଷେତ୍ରର ପ୍ରାର୍ଥୀମାନେ ଯେଭଳି ସମାନ ମାତ୍ରାରେ ତାଲିମ ପାଇପାରିବେ ସେହି ଦୃଷ୍ଟିରୁ ଦେଶର 2,50,000 ପଞ୍ଚାୟତରୁ ପ୍ରତ୍ୟେକରୁ 200 ରୁ 300 ପ୍ରାର୍ଥୀଙ୍କୁ ଏହି ତାଲିମ ପ୍ରଦାନ କରାଯିବ । ଡ଼ିଜିଟାଲ ସାକ୍ଷରତା ତାଲିମ ପାଇଥିବା ପ୍ରାର୍ଥୀମାନେ କମ୍ପ୍ୟୁଟର ବ୍ୟବହାର ଏବଂ ସମସ୍ତ ପ୍ରକାର ଡ଼ିଜିଟାଲ ଉପକରଣ ଯଥା – ଟାବଲେଟ, ସ୍ମାର୍ଟ ଫୋନ ଆଦିର ବ୍ୟବହାର ଓ ଉପଯୋଗ କରିପାରିବେ, ଇ-ମେଲ ପଠାଇପାରିବେ କିମ୍ବା ତାହା ଗ୍ରହଣ କରିପାରିବେ, ଇଣ୍ଟରନେଟ ଚଳାଇପାରିବେ, ସରକାରୀ ସେବା ବ୍ୟବହାର କରିପାରିବେ, ଆବଶ୍ୟକ ସୂଚନା ଖୋଜିପାରିବେ ଓ ନଗଦହୀନ କାରବାର ମଧ୍ୟ କରିପାରିବେ । ତେଣୁ ଏକ ବିଶାଳ ଆଇଟି ବ୍ୟବହାରକାରୀ ରାଷ୍ଟ୍ର ନିର୍ମାଣ ଦିଗରେ ସହାୟକ ହୋଇପାରିବେ । ଇଲୋକ୍ଟ୍ରୋନିକ୍ସ ମନ୍ତ୍ରଣାଳୟ ଏବଂ ଆଇଟିର ସାମଗ୍ରିକ ତତ୍ୱାବଧାନରେ ଏହି ଯୋଜନା ପ୍ରବର୍ତ୍ତନ କରାଯିବ ଏଥିରେ ସମସ୍ତ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳ ସକ୍ରିୟ ଭାବେ ସହଯୋଗ କରିବେ । ସେମାନଙ୍କ ଅଧିସ୍ୱୀକୃତ ପ୍ରବର୍ତ୍ତନ ଏଜେନ୍ସୀ, ଜିଲ୍ଲା ଇ-ଗଭର୍ଣ୍ଣାନ୍ସ ସୋସାଇଟି ଆଦି ସଂସ୍ଥାଙ୍କୁ ଏହି ଯୋଜନା କାର୍ଯ୍ୟାନ୍ୱୟନରେ ବହୁଳ ଭାବେ ଉପଯୋଗ କରାଯିବ ।
ଏସିଆ କପ ବିଜେତା ଭାରତୀୟ ମହିଳା କ୍ରିକେଟ ଦଳକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସପ୍ତମ ମହିଳା ଏସିଆ କପ ବିଜେତା ଭାରତୀୟ ମହିଳା କ୍ରିକେଟ ଦଳକୁ ଶୁଭେଚ୍ଛା ଜଣାଇଛନ୍ତି । ଆନ୍ତର୍ଜାତିକ କ୍ରିକେଟ ପରିଷଦର ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ନିଜ ଧୈର୍ଯ୍ୟ ଓ ଦକ୍ଷତା ଯୋଗୁଁ ଆମ ମହିଳା କ୍ରିକେଟ ଦଳ ଆମକୁ ଗୌରବାନ୍ୱିତ କରିଛି ! ମହିଳା ଏସିଆ କପ ଜିତିଥିବାରୁ ଦଳକୁ ଶୁଭେଚ୍ଛା ଜଣାଉଛି । ସେମାନେ ଉତ୍କୃଷ୍ଟ କୌଶଳ ଓ ଟିମୱର୍କ ପ୍ରଦର୍ଶନ କରିଛନ୍ତି । ଭବିଷ୍ୟତ ପାଇଁ ଖେଳାଳିମାନଙ୍କୁ ଶୁଭକାମନା ଜଣାଉଛି ।”
ବିଜୟ ଦିବସ ଅବସରରେ 1971 ଯୁଦ୍ଧରେ ଲଢ଼ିଥିବା ସୈନିକମାନଙ୍କୁ ପ୍ରଧାନମନ୍ତ୍ରୀଙ୍କ ସଲାମ

ବିଜୟ ଦିବସ ଅବସରରେ 1971 ଯୁଦ୍ଧre ଲଢ଼ିଥିବା ସୈନିକମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସଲାମ ଜଣାଇଛନ୍ତି । “ଦେଶର ସୁରକ୍ଷା ପାଇଁ 1971 ଯୁଦ୍ଧରେ ଅଦମନୀୟ ସାହସର ସହିତ ଲଢ଼ିଥିବା ସୈନିକମାନଙ୍କୁ ବିଜୟ ଦିବସ ଅବସରରେ ଆମେ ଶ୍ରଦ୍ଧା ସୁମନ ଅର୍ପଣ କରୁଛୁ । ସେମାନଙ୍କ ବୀରତ୍ୱ ଓ ସେବା ପାଇଁ ପ୍ରତ୍ୟେକ ଭାରତୀୟ ବର୍ଗିତ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଟ୍ରେଡମାର୍କ ପଞ୍ଜିକରଣ ଉଦ୍ଦେଶ୍ୟ ଲାଗି ବସ୍ତୁ ଓ ସେବାର ଅନ୍ତର୍ଜାତୀୟ ବର୍ଗୀକରଣ ସଂକ୍ରାନ୍ତରେ ନାଇସ ରାଜିନାମା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ (କ) ଟ୍ରେଡମାର୍କ ପଞ୍ଜିକରଣ ଉଦ୍ଦେଶ୍ୟ ଲାଗି ବସ୍ତୁ ଏବଂ ସେବାର ଅନ୍ତର୍ଜାତୀୟ ବର୍ଗୀକରଣ ସଂକ୍ରାନ୍ତରେ ନାଇସ ରାଜିନାମା (ଖ) ଟ୍ରେଡମାର୍କର ପ୍ରତିକାତ୍ମକ ଉପାଦାନର ଅନ୍ତର୍ଜାତୀୟ ବର୍ଗୀକରଣ ପ୍ରତିଷ୍ଠା ଲାଗି ଭିଏନା ରାଜିନାମା (ଗ) ଔଦ୍ୟୋଗିକ ଡିଜାଇନ ପାଇଁ ଅନ୍ତର୍ଜାତୀୟ ବର୍ଗୀକରଣ ପ୍ରତିଷ୍ଠା ଲାଗି ଲୋକାର୍ଣ୍ଣୋ ରାଜିନାମାରେ ଭାରତର ପ୍ରବେଶ ପ୍ରସ୍ତାବକୁ ମଞ୍ଜୁରି ମିଳିଛି । ନାଇସ, ଭିଏନା ଏବଂ ଲୋକାର୍ଣ୍ଣୋ ରାଜିନାମାରେ ପ୍ରବେଶ ଦ୍ୱାରା ବୈଶ୍ୱିକ ଭାବେ ଗ୍ରହଣ କରାଯାଉଥିବା ବର୍ଗୀକରଣ ପ୍ରଣାଳୀ ଅନୁଯାୟୀ ଟ୍ରେଡମାର୍କ ଏବଂ ଡିଜାଇନ ଅନୁପ୍ରୟୋଗର ପରୀକ୍ଷଣ ନିମନ୍ତେ ବର୍ଗୀକରଣ ପଦ୍ଧତି ସହ ତାଳମେଳ ନିମନ୍ତେ ଭାରତରେ ବୌଦ୍ଧିକ ସମ୍ପତି କାର୍ଯ୍ୟାଳୟକୁ ସହାୟତା ମିଳିପାରିବ । ଏହା ଭାରତୀୟ ଡିଜାଇନ, ପ୍ରତିକାତ୍ମକ ଉପାଦାନ ଏବଂ ବସ୍ତୁଗୁଡ଼ିକୁ ଅନ୍ତର୍ଜାତୀୟ ବର୍ଗୀକରଣ ପ୍ରଣାଳୀରେ ସାମିଲ ହେବାର ସୁଯୋଗ ପ୍ରଦାନ କରିବ । ଏଥିରେ ପ୍ରବେଶ ଫଳରେ ଭାରତରେ ଆଇପିର ସଂରକ୍ଷଣ ସମ୍ପର୍କରେ ବିଦେଶୀ ନିବେଶକଙ୍କ ମଧ୍ୟରେ ବିଶ୍ୱାସ ପ୍ରକଟ ହେବ ବୋଲି ଆଶା କରାଯାଉଛି । ଏହି ପ୍ରବେଶ ଫଳରେ ରାଜିନାମା ଅନ୍ତର୍ଗତ ବର୍ଗୀକରଣର ସମୀକ୍ଷା ଏବଂ ସଂଶୋଧନ ବିଷୟରେ ନିଷ୍ପତ୍ତି ନେବାର ପ୍ରକ୍ରିୟା ଅଧିକାର ଉପଯୋଗ କରିବାରେ ସହଜ ହେବ ।
ଇଦ୍‌-ଉଲ୍‌-ଫିତର ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇଦ୍‌-ଉଲ୍‌-ଫିତରର ଶୁଭ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଇଦ୍‌-ଉଲ୍‌-ଫିତରରେ ଶୁଭେଚ୍ଛା । ଏହି ଶୁଭ ଉତ୍ସବ ଆମ ସମାଜରେ ଏକତା ଏବଂ ଭାଇଚାରାର ଆବେଗକୁ ବଢାଇବ । ସମସ୍ତେ ଉତ୍ତମ ସ୍ୱାସ୍ଥ୍ୟ ଏବଂ ସମୃଦ୍ଧିର ଆଶୀର୍ବାଦ ପ୍ରାପ୍ତ କରନ୍ତୁ ।”
ସ୍ଵାମୀ ବିବେକାନନ୍ଦଙ୍କ ଚିକାଗୋ ବତ୍କୃତାର 125 ବର୍ଷ, ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ଶତବାର୍ଷିକୀ ସମାରୋହ ଅବସରରେ ଛାତ୍ର ସମାବେଶକୁ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଛାତ୍ର ସଂସଦ ନିର୍ବାଚନରେ ସ୍ୱଚ୍ଛତା ପ୍ରସଙ୍ଗକୁ ଗୁରୁତ୍ୱ ଦେବା ଲାଗି ପ୍ରଧାନମନ୍ତ୍ରୀଙ୍କ ଆହ୍ୱାନ; ବିଶ୍ୱବିଦ୍ୟାଳୟ ପ୍ରତ୍ୟୁତ୍ପନ୍ନମତି ଓ ସୃଜନାତ୍ମକ ଚିନ୍ତାଧାରାର କେନ୍ଦ୍ର ହେଉ; ବିଶାଳ ଜନଶକ୍ତି ଯୋଗୁ ବିଶ୍ୱ ଦରବାରରେ ଭାରତର ଗରିମା ବଢିଛି : ପ୍ରଧାନମନ୍ତ୍ରୀ ସେପ୍ଟେମ୍ବର 11 ତାରିଖ ଅନେକ ମହତ୍ୱ ବହନ କରେ । 1893 ମସିହା ଆଜିର ଦିନରେ ସ୍ନେହ, ପ୍ରେମ, ସମ୍ପ୍ରିତି ଓ ଭାତୃତ୍ୱଭାବର ବାର୍ତ୍ତା ସାରା ବିଶ୍ୱରେ ପ୍ରସାରିତ ହୋଇଥିଲା । 125 ବର୍ଷ ପୂର୍ବେ ମହାନ ତପସ୍ୱୀ ସ୍ୱାମୀ ବିବେକାନନ୍ଦ ଯୁବ ବୟସରେ ବିଶ୍ୱକୁ ଏକାତ୍ମବାଦର ବାର୍ତ୍ତା ଦେଇ ବିଶ୍ୱବାସୀଙ୍କ ହୃଦୟ ଜୟ କରିଥିଲେ । ଆଜି ନୂଆଦିଲ୍ଲୀର ବିଜ୍ଞାନ ଭବନଠାରେ ଏକ ଭବ୍ୟ ସମାବେଶରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହା କହିଛନ୍ତି । ସ୍ୱାମୀ ବିବେକାନନ୍ଦଙ୍କ ଚିକାଗୋ ବକ୍ତୃତାର 125 ତମ ବର୍ଷ ପୂର୍ତ୍ତି ଏବଂ ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ଶତବାର୍ଷିକୀ ସମାରୋହ ପାଳନ ପାଇଁ ନୂଆଦିଲ୍ଲୀ ବିଜ୍ଞାନ ଭବନରେ ଏହି ସମାବେଶ ଆୟୋଜିତ ହୋଇଥିଲା । ଏଥିରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ସ୍ୱାମୀ ବିବେକାନନ୍ଦ ଆମ ସମାଜରେ ବସା ବାନ୍ଧିଥିବା କୁସଂସ୍କାର ଓ କୁପ୍ରଥା ବିରୋଧରେ ଦୃଢ଼ ସ୍ୱର ଉତ୍ତୋଳନ କରିଥିଲେ । ସ୍ୱାମୀ ବିବେକାନନ୍ଦ କହିଥିଲେ ଯେ, କେବଳ ପୂଜା ପଦ୍ଧତିରେ ମଣିଷ ପରମାତ୍ମାଙ୍କର ନିକଟବର୍ତ୍ତୀ ହୋଇନଥାଏ । ଜନସେବା ହିଁ ପ୍ରଭୁ ସେବା । ସ୍ୱାମୀ ବିବେକାନନ୍ଦ କେବେ ହେଲେ ପ୍ରଚାର ଏବଂ ପ୍ରବଚନରେ ବିଶ୍ୱାସ କରୁନଥିଲେ ବୋଲି ପ୍ରଧାନମନ୍ତ୍ରୀ କହିଛନ୍ତି । ତାଙ୍କ ମତ, ଆଦର୍ଶ ଓ ବାଣୀର ରୂପକୁ ସାକାର କରି ଆଜି ରାମକୃଷ୍ଣ ମିଶନ ଭଳି ଅନୁଷ୍ଠାନ ଗଢ଼ିଉଠିଛି । ପ୍ରଧାନମନ୍ତ୍ରୀ କହିଥିଲେ ଭାରତକୁ ସବୁ ଦିଗରୁ ସ୍ୱଚ୍ଛ ରଖିବା ପାଇଁ ଅବିରାମ ଗତିରେ କାର୍ଯ୍ୟ କରୁଥିବା ବ୍ୟକ୍ତି ଓ ଅନୁଷ୍ଠାନ ହିଁ ବନ୍ଦେ ମାତରମ୍ ଭଳି ଉତ୍ସାହ, ଉଦ୍ଦୀପନା ଓ ବୈଶିଷ୍ଟ୍ୟର ପ୍ରକୃତ ପ୍ରତିଫଳନ । ଏବେ ବିଶ୍ୱବିଦ୍ୟାଳୟ ଗୁଡିକରେ ହେଉଥିବା ଛାତ୍ର ସଂସଦ ନିର୍ବାଚନରେ ପ୍ରଚାର ଅଭିଯାନ ବେଳେ ଛାତ୍ର ସଂଗଠନଗୁଡିକ ଶିକ୍ଷା ପ୍ରତିଷ୍ଠାନ ପରିସରରେ ସ୍ୱଚ୍ଛତା ରକ୍ଷା ପ୍ରସଙ୍ଗ ଉପରେ ଗୁରୁତ୍ୱ ଦେବାକୁ ସେ ଆହ୍ୱାନ ଦେଇଥିଲେ । ମହିଳାମାନଙ୍କୁ ସମ୍ମାନ ପ୍ରଦର୍ଶନ କରୁଥିବା ବ୍ୟକ୍ତି ହିଁ ବାସ୍ତବରେ ବିବେକାନନ୍ଦଙ୍କ ସମ୍ବୋଧନ – “ଆମେରିକାର ଭାଇ ଓ ଭଉଣୀମାନେ” ଭଳି ଶବ୍ଦରୁ ଗୌରବ ଅନୁଭବ କରିପାରିବେ । ପ୍ରଧାନମନ୍ତ୍ରୀ କହିଥିଲେ ଯେ ସ୍ୱାମୀ ବିବେକାନନ୍ଦ ଏବଂ ଜାମସେଦଜୀ ଟାଟାଙ୍କ ମଧ୍ୟରେ ହୋଇଥିବା ପତ୍ରାଳାପରୁ ସ୍ୱାମୀଜୀ ଭାରତର ସ୍ୱାବଲମ୍ବନଶୀଳତା ପାଇଁ କେତେ ଉଦବିଗ୍ନ ଥିଲେ ତାହା ଜଣାପଡେ । ରାଷ୍ଟ୍ର ଗଠନ ପାଇଁ ଜ୍ଞାନ ସହ କୌଶଳର ସମାନ ଗୁରୁତ୍ୱ ରହିଛି ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ବର୍ତ୍ତମାନ ଜନସାଧାରଣ ଏକବିଂଶ ଶତାବ୍ଦୀକୁ ଏସିଆର ଶତାବ୍ଦୀ ବୋଲି କହୁଛନ୍ତି । କିନ୍ତୁ ଅନେକ ବର୍ଷ ପୂର୍ବେ ସ୍ୱାମୀ ବିବେକାନନ୍ଦ “ଏକ ଏସିଆ” ଭାବନାର ବାର୍ତ୍ତା ପ୍ରଚାର କରିବା ସହିତ ବିଶ୍ୱର ବିଭିନ୍ନ ସମସ୍ୟାର ସମାଧାନ ଲାଗି ଏସିଆ ମହାଦେଶ ରାହା ଦେଖାଇବ ବୋଲି କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ପ୍ରତ୍ୟୁତ୍ପନ୍ନମତି ଭାବନା ଓ ସୃଜନାତ୍ମକ ଚିନ୍ତାଧାରାର ପ୍ରକୃତ ସ୍ଥାନ ହେଉଛି ବିଶ୍ୱବିଦ୍ୟାଳୟ । “ଏକ ଭାରତ ଶ୍ରେଷ୍ଠ ଭାରତ” ଭଳି ଉତ୍ସାହକୁ ଦୃଢ଼ିଭୂତ କରିବା ନିମନ୍ତେ ବିଶ୍ୱବିଦ୍ୟାଳୟ ପରିସରରେ ବିଭିନ୍ନ ରାଜ୍ୟର ଭାଷା ଓ ସଂସ୍କୃତିର ସୁରକ୍ଷା ଲାଗି ସମାବେଶମାନ ଆୟୋଜନ କରାଯିବାକୁ ପ୍ରଧାନମନ୍ତ୍ରୀ ଏହି ଅବସରରେ ଆହ୍ୱାନ ଦେଇଥିଲେ । ସେ କହିଥିଲେ ଯେ ଭାରତ ବଦଳୁଛି । ବିଶ୍ୱ ଦରବାରରେ ଭାରତର ଗରିମା ଓ ଛବି ଉଜ୍ଜଳ ହେଉଛି । ବିଶାଳ ଜନଶକ୍ତି ଯୋଗୁଁ ଦେଶର ସୁନାମ ବଢ଼ୁଛି । ଏଣୁ ନୀତି-ନିୟମ ଓ ଆଦର୍ଶ ମଧ୍ୟରେ ଚଳିଲେ ଭାରତ ବିଶ୍ୱରେ ପ୍ରଭାବ ବିସ୍ତାର କରିବାରେ ସକ୍ଷମ ହେବ ବୋଲି ପ୍ରଧାନମନ୍ତ୍ରୀ କହିଥିଲେ ।
ମହାବୀର ଜୟନ୍ତୀରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମହାବୀର ଜୟନ୍ତୀ ଉପଲକ୍ଷେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । “ମହାବୀର ଜୟନ୍ତୀର ଶୁଭକାମନା । ଆମେ ଭଗବାନ ମହାବୀରଙ୍କ ପବିତ୍ର ବାଣୀକୁ ସ୍ମରଣ କରୁଛୁ ଯାହାକି ପ୍ରତ୍ୟେକ ପିଢିକୁ ମାର୍ଗଦର୍ଶନ ଦେଇ ଚାଲିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆମେ ମିଳିତ ଭାବରେ ଆମର ୫୦ ବର୍ଷର ଭାରତ-ବାଂଲାଦେଶ ବନ୍ଧୁତ୍ୱର ପ୍ରତିଷ୍ଠାକୁ ସ୍ମରଣ ଏବଂ ପାଳନ କରୁଛୁ: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଆମେ ମିଳିତ ଭାବେ ଆମର ୫୦ ବର୍ଷର ଭାରତ–ବାଂଲାଦେଶ ବନ୍ଧୁତ୍ୱର ପ୍ରତିଷ୍ଠାକୁ ସ୍ମରଣ ଏବଂ ପାଳନ କରୁଛୁ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି ଭାରତ ଏବଂ ବାଂଲାଦେଶ ମୈତ୍ରୀ ଦିବସ ପାଳନ କରୁଛନ୍ତି । ଆମେ ମିଳିତ ଭାବରେ ଆମର ୫୦ ବର୍ଷର ବନ୍ଧୁତ୍ୱର ପ୍ରତିଷ୍ଠାକୁ ସ୍ମରଣ ଏବଂ ପାଳନ କରୁଛୁ । ମୁଁ ଏହି ସମ୍ପର୍କକୁ ଆହୁରି ଆଗକୁ ନେବା ଏବଂ ସୁଦୃଢ କରିବାପାଇଁ ମହାମହିମ ପ୍ରଧାନମନ୍ତ୍ରୀ ଶେଖ ହସିନାଙ୍କ ସହିତ କାର୍ଯ୍ୟ ଜାରି ରଖିବି ।”
ମୋରବିରେ କାନ୍ଥ ଭୁଶୁଡ଼ିବା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜୁରାଟର ମୋରବିରେ କାନ୍ଥ ଭୁଶୁଡ଼ିବା ଯୋଗୁଁ ମୃତ୍ୟୁବରଣ କରିଥିବା ଲୋକଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ଗୁଜୁରାଟର ମୋରବିରେ କାନ୍ଥ ଭୁଶୁଡ଼ିବା ଘଟଣାରେ ପୀଡିତଙ୍କ ପାଇଁ ଶ୍ରୀ ମୋଦୀ ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ) ତରଫରୁ ଅନୁକମ୍ପା ମୂଳକ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “କାନ୍ଥ ଭୁଶୁଡ଼ିବା କାରଣରୁ ମୋରବିରେ ଘଟିଥିବା ଦୁଃଖଦ ଘଟଣା ହୃଦୟ ବିଦାରକ ଅଟେ । ଏହି ଦୁଃଖଦ ସମୟରେ ମୋର ଚିନ୍ତାଧାରା ଶୋକସନ୍ତପ୍ତ ପରିବାରଙ୍କ ସହ ଅଛି । ଆହତମାନେ ଶୀଘ୍ର ଆରୋଗ୍ୟ ଲାଭ କରନ୍ତୁ । ସ୍ଥାନୀୟ କର୍ତ୍ତୃପକ୍ଷ ପ୍ରଭାବିତ ଲୋକଙ୍କୁ ସମସ୍ତ ପ୍ରକାର ସହାୟତା ଯୋଗାଇ ଦେଉଛନ୍ତି ।” “ମୋରବିରେ ଦୁଃଖଦ ଦୁର୍ଘଟଣାରେ ଘଟଣାରେ ପ୍ରାଣ ହରାଇଥିବା ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କିୀୟଙ୍କୁ ପିଏମ୍‍ଏନ୍‍ଆରଏଫରୁ ୨ ଲକ୍ଷ ଟଙ୍କା ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା କରି ଦିଆଯିବ: ପ୍ରଧାନମନ୍ତ୍ରୀ ।”
ଜୟନ୍ତୀ ଅବସରରେ ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତୀ ଇନ୍ଦିରା ଗାନ୍ଧୀଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଜୟନ୍ତୀ ଅବସରରେ ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତୀ ଇନ୍ଦିରା ଗାନ୍ଧୀ ଜୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଜୟନ୍ତୀ ଅବସରରେ ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତୀ ଇନ୍ଦିରା ଗାନ୍ଧୀ ଜୀଙ୍କୁ ଶ୍ରଦ୍ଧାଞ୍ଜଳି ଜଣାଉଛି ।”
ରାଜସ୍ଥାନର ସିକାର ସ୍ଥିତ ଖାତୁ ଶ୍ୟାମଜୀ ମନ୍ଦିର ସୌଧରେ ଦଳାଚକଟା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜସ୍ଥାନର ସିଖର ସ୍ଥିତ ଖାତୁ ଶ୍ୟାମଜୀ ମନ୍ଦିର ସୌଧରେ ଦଳଚକଟା ହେତୁ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ରାଜସ୍ଥାନର ସିକର ସ୍ଥିତ ଖାତୁ ଶ୍ୟାମଜୀ ମନ୍ଦିର ସୌଧରେ ଦଳାଚକଟା ହେତୁ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖିତ । ମୋର ଚିନ୍ତାଧାରା ଶୋକସନ୍ତପ୍ତ ପରିବାରବର୍ଗଙ୍କ ସହ ଅଛି । ମୁଁ ପ୍ରାର୍ଥନା କରୁଛି ଯେ ଆହତମାନେ ଶୀଘ୍ର ସୁସ୍ଥ ହୁଅନ୍ତୁ ।”
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ସିଙ୍ଗାପୁର ଉପ-ପ୍ରଧାନମନ୍ତ୍ରୀ ଥର୍ମାନ ସନମୁଗରତ୍ନମ

ସିଙ୍ଗାପୁର ଉପ-ପ୍ରଧାନମନ୍ତ୍ରୀ ମିଷ୍ଟର ଥର୍ମାନ ସନମୁଗରତ୍ନମ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଅକ୍ଟୋବର 2016ରେ ସିଙ୍ଗାପୁର ପ୍ରଧାନମନ୍ତ୍ରୀ ମିଷ୍ଟର ଲୀ ହସିଏଁ ଲୁଙ୍ଗଙ୍କ ସଫଳ ଭାରତ ଗସ୍ତକୁ ପ୍ରଧାନମନ୍ତ୍ରୀ ସ୍ମରଣ କରିଥିଲେ ଏବଂ ଶିଖର ସମ୍ମିଳନୀରେ ଉଭୟ ପକ୍ଷରୁ ନିଆଯାଇଥିବା ନିଷ୍ପତ୍ତିର କାର୍ଯ୍ୟକାରିତାକୁ ନେଇ ସନ୍ତୋଷ ପ୍ରକାଶ କରିଥିଲେ । ଭାରତରେ ବସ୍ତୁ ଓ ସେବା କର ପ୍ରଣାଳୀର ସଫଳ ଶୁଭାରମ୍ଭ ପାଇଁ ମିଷ୍ଟର ସନମୁଗରତ୍ନମ ପ୍ରଧାନମନ୍ତ୍ରୀଙ୍କୁ ଅଭିନନ୍ଦନ ଜଣାଇଥିଲେ । ଆର୍ଥିକ କ୍ଷେତ୍ରରେ ଦ୍ଵିପାକ୍ଷିକ ସମ୍ପର୍କର ପ୍ରଗତି ନେଇ ସେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ପୁଞ୍ଜିନିବେଶ, ନଗର ଉନ୍ନୟନ, ବେସାମରିକ ବିମାନ ଚଳାଚଳ ଏବଂ ଦକ୍ଷତା ବିକାଶ କ୍ଷେତ୍ରରେ ଦ୍ଵିପାକ୍ଷିକ ସହଯୋଗକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ଦୁଇ ନେତା ବ୍ୟାଙ୍କିଙ୍ଗ, ଡିଜିଟାଲ ଅର୍ଥବ୍ୟବସ୍ଥା, ପର୍ଯ୍ୟଟନ ଏବଂ ନବସୃଜନ କ୍ଷେତ୍ରରେ ଥିବା ବ୍ୟାପକ ସୁଯୋଗକୁ ତର୍ଜମା କରିବା ସହ ଦ୍ଵିପାକ୍ଷିକ ସଂପର୍କକୁ ଆଗକୁ ବଢାଇବା ଲାଗି ଆଲୋଚନା କରିଥିଲେ ।
ପ୍ରଧାନମନ୍ତ୍ରୀ ରବିଦାସ ଜୟନ୍ତୀ ଅବସରରେ ଦିଲ୍ଲୀର ଶ୍ରୀ ଗୁରୁ ରବିଦାସ ବିଶ୍ରାମ ଧାମ ମନ୍ଦିର ପରିଦର୍ଶନ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦିଲ୍ଲୀର ଶ୍ରୀ ଗୁରୁ ରବିଦାସ ବିଶ୍ରାମ ଧାମ ମନ୍ଦିର ପରିଦର୍ଶନ କରିଛନ୍ତି ଏବଂ ରବିଦାସ ଜୟନ୍ତୀ ଅବସରରେ ତାଙ୍କର ପ୍ରଣାମ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି ରବିଦାସ ଜୟନ୍ତୀର ଶୁଭ ଅବସରରେ ମୁଁ ଦିଲ୍ଲୀର ଶ୍ରୀ ଗୁରୁ ରବିଦାସ ବିଶ୍ରାମ ଧାମ ମନ୍ଦିର ଯାଇ ଦର୍ଶନ କରିଥିଲି । ସମସ୍ତ ଦେଶବାସୀଙ୍କୁ ରବିଦାସ ଜୟନ୍ତୀର ଶୁଭେଚ୍ଛା ।” “ସନ୍ଥ ରବିଦାସ ଜୀଙ୍କର ଏହି ପବିତ୍ର ଧାମ ଲୋକମାନଙ୍କ ପାଇଁ ଏକ ପ୍ରେରଣା ଅଟେ । ମୁଁ ଭାଗ୍ୟବାନ ଯେ ଜଣେ ସାଂସଦ ଭାବରେ ମୁଁ ଏଠାରେ ବିକାଶମୂଳକ କାର୍ଯ୍ୟ ସମାପ୍ତ କରିବାର ସୁଯୋଗ ପାଇଛି ।” “ଦିଲ୍ଲୀର ଶ୍ରୀ ଗୁରୁ ରବିଦାସ ବିଶ୍ରାମ ଧାମ ମନ୍ଦିରରେ ବିତାଇଥିବା ମୂହୂର୍ତ୍ତ ଅତ୍ୟନ୍ତ ସ୍ୱତନ୍ତ୍ର ।”